U-I-151/16
Natisni
Opravilna št.:
U-I-151/16
Datum odločitve:
4. 10. 2016
ECLI:
ECLI:SI:USRS:2016:U.I.151.16
Akt:
Navodilo o postopku ugotavljanja plagiatorstva št. N 8/2013-526 z dne 13. 5. 2013, s spremembo 18. 7. 2013
Izrek:
Pobuda za začetek postopka za oceno ustavnosti Navodila o postopku ugotavljanja plagiatorstva št. N 8/2013-526 z dne 13. 5. 2013, s spremembo 18. 7. 2013,
se zavrže.
Evidenčni stavek:
Pobudnik nima pravnega interesa, če ne izkaže, da izpodbijani akt neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Jana Zorman (por. Ločniškar), Cerklje na Gorenjskem
Datum vloge:
24. 8. 2016
Vrsta odločitve:
sklep
Vrsta rešitve:
zavrženje
Dokument:
US31031
Dokument v PDF obliki:
U-I-151-16.pdf
138 KB
Prenesite datoteko
U-I-151/16-4
4. 10. 2016
SKLEP
Ustavno sodišče je v postopku za preizkus pobude
Jane Zorman (por. Ločniškar), Cerklje na Gorenjskem
,
ki jo zastopa Mihael Savnik, odvetnik v Kranju, na seji 4. oktobra 2016
sklenilo:
Pobuda za začetek postopka za oceno ustavnosti Navodila o postopku ugotavljanja plagiatorstva št. N 8/2013-526 z dne 13. 5. 2013, s spremembo 18. 7. 2013
,
se zavrže.
OBRAZLOŽITEV
1. Pobudnica kot stranka v postopku odvzema diplome izpodbija v izreku tega sklepa navedeni predpis. Zatrjuje, da je v neskladju s 15. členom v zvezi s 57. členom Ustave, saj naj bi bil strokovni naziv zunanji odraz ustavno varovane človekove pravice do izobrazbe, za katero naj bi bilo dopustno način uresničevanja predpisati le z zakonom ali na njem temelječim predpisom. Organ prve stopnje naj bi svojo odločitev oprl na izpodbijani predpis, ki mu očita neskladje z Ustavo, z zakonom, ki ureja visoko šolstvo, in s Statutom Univerze v Mariboru. Zato pobudnica meni, da izpodbijani predpis neposredno posega v njene pravice, in smiselno predlaga njegovo razveljavitev. Predlaga tudi, naj Ustavno sodišče njegovo izvrševanje zadrži do svoje končne odločitve.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču,
Uradni list RS, št. 64/07 – uradno prečiščeno besedilo in
109/12
– v nadaljevanju ZUstS
). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijani predpis ne učinkuje neposredno. V takšnih primerih se pobuda lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepih Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82) oziroma št. U-I-251/07 z dne 10. 1. 2008 (Uradni list RS, št. 6/08, in OdlUS XVII, 2). Pobudnica navaja, da postopek pred organom prve stopnje še ni končan. Šele po izčrpanju pravnih sredstev v sodnem postopku bi lahko pobudnica skupaj z ustavno pritožbo vložila morebitno pobudo za začetek postopka za oceno ustavnosti in zakonitosti izpodbijanega predpisa. Zgolj z zatrjevanjem, da je izpodbijani predpis materialnopravna podlaga za odločanje organa prve stopnje v predmetnem postopku, pobudnica ni izkazala pravnega interesa za začetek postopka za oceno njegove ustavnosti in zakonitosti. Ustavno sodišče je zato njeno pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10
in 56/11
) v sestavi: predsednik
mag. Miroslav Mozetič
ter sodnice in sodniki dr. Mitja Deisinger, dr. Dunja Jadek Pensa,
dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec.
Sklep je sprejelo soglasno.
mag. Miroslav Mozetič
Predsednik